Sostreien els vehicles per vendre'ls directament o els desmuntaven per vendre les peces
L'organització també adquiria motos sinistrades per rehabilitar-les amb les peces sostretes
Agents de la Policia de la Generalitat-Mossos d'Esquadra de la Divisió d'Investigació Criminal (DIC) van detenir el passat dimecres tres persones, d'entre 46 i 52 anys, de nacionalitat espanyola, i veïnes Barcelona, Granollers i Terrassa, com a presumptes autors d'un delicte de pertinença a grup criminal, robatori amb força, falsificació documental, receptació i contra la salut pública.
Les detencions són resultat d'una investigació iniciada a mitjans de 2019 quan la Unitat Central de Tràfic Il·lícit de Vehicles de la DIC va detectar un augment considerable de sostraccions de motocicletes a Barcelona.
Els robatoris sempre es produïen en la mateixa franja horària i en una zona concreta de la ciutat.
Els investigadors van comprovar que al darrera d'aquestes sostraccions hi havia una organització criminal especialitzada en sostreure vehicles i dotar-los d'una nova identitat amb documentació falsificada.
Tenien com objectiu vendre'ls directament o desmuntar-los per vendre les peces.
Aquest grup criminal sempre actuava amb el mateix modus operandi.
A primera hora del dia recorrien zones d'oficines o d'aparcaments de motocicletes amb alta mobilitat, com poden ser zones properes a hospitals.
Feien recerca de vehicles que quadressin amb la marca i model que buscaven, prioritzant la sostracció d'aquelles que no disposaven sistemes de protecció, com cadenes o bloqueig de disc.
Un cop tenien fixat l'objectiu, manipulaven el pany per emportar-se-la i allunyar-la un parell de carrers, on la deixaven estacionada durant uns dies.
Amb aquesta maniobra s'asseguraven que, en el supòsit que el vehicle portés instal·lat un localitzador GPS, el propietari el recuperés abans que ells se l'emportessin al magatzem on l'amagaven i manipulaven.
D'aquesta manera, evitaven comprometre la ubicació del local on emmagatzemaven tots els vehicles sostrets.
Posteriorment, en cas que la motocicleta sostreta no hagués estat recuperada, utilitzaven una furgoneta de lloguer per carregar-la i traslladar-la al magatzem.
Finalment, algunes eren venudes a terceres persones i altres desmuntades i venudes per peces a compradors de bona fe.
També adquirien motos sinistrades, amb tota la seva documentació oficial, per arreglar-les amb les peces sostretes i vendre-les lícitament al mercat de segona mà.
Durant la investigació s'ha comprovat que aquesta organització criminal tenia una intensa activitat delictiva.
Concretament, se'ls ha pogut relacionar amb la sostracció de 12 motocicletes i, a més, també se'ls acusa dels delictes de falsificació documental i receptació.
El passat dimecres es va realitzar la fase d'explotació d'aquesta investigació amb un operatiu policial que va permetre la detenció de tres membres d'aquesta organització.
A més, s'ha citat una persona com investigat pels mateixos fets.
El mateix dia es van realitzar entrades i perquisicions en els domicilis que els detinguts tenien a Barcelona i Granollers, així com en un magatzem a la localitat de Santa Agnès de Malanyanes (Vallès Oriental) que l'organització utilitzava per manipular les motocicletes sostretes.
Durant l'escorcoll es va intervenir documentació relacionada amb el tràfic il·lícit de vehicles, un gran nombre de claus de motocicletes, peces provinents dels robatoris, una rampa de càrrega així com una quarantena de plantes de marihuana que cultivaven en el magatzem on guardaven les peces i les motocicletes.
Per aquest motiu, també se'ls relaciona amb un delicte contra la salut pública.
La investigació continua oberta per tal d'esbrinar si els detinguts poden estar implicats en més robatoris i no es descarten noves detencions.
Els detinguts passaran durant les properes hores a disposició judicial Jutjat d'Instrucció número 7 de Rubí.
Barcelona, 25 de setembre de 2020